Kiired ja vihased 2

**"Kiired ja vihased 2"** (inglise keeles "*2 Fast 2 Furious*") on 2003. aasta Ameerika Ühendriikide märulifilm. Selle lavastas John Singleton Michael Brandti ja Derek Haasi stsenaariumi põhjal, mille nad kirjutasid koos Gary Scott Thompsoniga. See on järg 2001. aasta filmile "Kiired ja vihased" ning samanimelise sarja teine osa. Peaosas mängib Brian O'Connerit Paul Walker, lisaks teevad filmis kaasa Tyrese Gibson, Eva Mendes, Cole Hauser, Chris "Ludacris" Bridges ja James Remar. Filmis töötavad ekspolitseinik Brian O'Conner ja tema sõber, endine kurjategija Roman Pearce koos salaagent Monica Fuentesega, et võtta vahele Miami mafiooso Carter Verone.

"Kiirete ja vihaste" esimest osa saatis edu ning otsustati luua järg, taas tegid koostööd Walker ning produtsent Neal H. Moritz. Teises osas ei saanud kaasa lüüa esimese osa üks peaosatäitjatest Vin Diesel ning kaasprodutsent Rob Cohen, nende asemele astusid Gibson ja Singleton. Vin Dieseli tegelase puudumise selgitamiseks loodi lühifilm "The Turbo Charged Prelude for 2 Fast 2 Furious" (2003). "Kiired ja vihased 2" võtted toimusid 2002. aasta sügisel ja talvel Miamis ning selle ümbruses.

"Kiired ja vihased 2" esilinastus suvel 2003. Piletitulu teeniti 236 miljonit $ ning arvustused olid pigem negatiivsed, kuid filmi on tagantjärele rohkem hindama hakatud. Aastal 2006 valmis sarja kolmas, süžee poolest esimestega mitteseotud "Kiired ja vihased: Tokyo Drift" ning aastal 2009 "Kiired ja vihased 2" järg "Kiired ja vihased – Uus mudel".

## Sisu
Endine Los Angelese politseinik Brian O'Conner on põgenenud Miamisse, kuna aitas Los Angeleses tagaotsitaval kurjategijal Dominic Torrettol põgeneda. Ta teenib elatist oma sõbra, automehaanik Tej Parkeri korraldatavatel tänavarallidel 1999. aasta Nissan R34 Skyline GT-R-ga. Ta osaleb võidusõidul 3 sõitja vastu (sh Suki), muuhulgas hüppavad sõitjad selle käigus üle klappsilla. Pärast sõitu peab politsei Briani kinni. Tema endine ülemus, agent Bilkins FBI-st ja agent Markham Tolliametist pakuvad, et võivad Briani karistusregistri tühjaks teha, kui viimane aitab neil vahele võtta narkobossi Carter Verone'i. Brian nõustub tingimusel, et võib appi kutsuda oma lapsepõlvesõbra Roman Pearce'i, kellest ta on lahku kasvanud. Roman alguses küll umbusaldab Brianit, kuna ta on olnud politseinik, ent ta veendakse ümber.

Verone'i juures on varju all töötanud tolliametnik Monica Fuentes, kes sebib Brianile ja Romanile Verone'i juurde koha töökatsetele. Fuentes annab neile katsete jaoks Mitsubishi Lancer Evolution VII ja Mitsubishi Eclipse GTS Spyderi. Katsetel on nende ülesandeks tuua Verone'ile võimalikult kiiresti pakk, Brian ja Roman läbivad katsed veel kuue kandidaadi vastu edukalt ning saavad tööle, mis saab olema Verone'ile rahapakkide toomine. Katsete ajal arvab Markham, et nad põgenevad, ning rikub peaaegu operatsiooni ära. Brian ja Roman avastavad, et nende autodel on GPS-saatjad, mida Tolliamet jälgib. Et Markhamist vabaneda, võidavad Brian ja Roman endale võidusõidul kaks uut autot: Yenko Camaro SYC-i ja Dodge Challenger R/T.

Verone piinab ööklubis korrumpeerunud politseinikku Whitworthi, kes lubab anda Verone'i meestele raha viimiseks akna. Verone ähvardab Monicat, kuna viimane käitus Brianiga liiga soojalt. Brian ja Roman plaanivad oma põgenemisteele Teji abil pettemanöövri. Ühel hommikul külastab Monica sajala Brianit ning ütleb talle, et raha tuleb viia lennuväljale ning et Verone plaanib pärast raha saamist Briani ja Romani tappa. Kohale jõuavad Verone'i käsilased Roberto ja Enrique ning neil tekib Briani ja Romaniga sõnelus, mille Verone lahutab. Monica pääseb põgenema.

Operatsiooni päeval jagavad Brian ja Roman raha oma autode vahel. Withworth saadab Verone'i ähvardustest hoolimata politsei sündmusele reageerima ning Brian ja Roman asuvad politsei eest põgenema. Brian ja Roman põgenevad laohoonesse, kus Teji poolt organiseeritud rahvamass tekitab politsei segamiseks kaose. Brian ja Roman jätkavad teekonda uute autodega, Tej ja Suki meelitavad politsei vanade, GPS-jälitajatega autodega eemale. Brian hakkab lennuväljale jõudma, kuid Enrique käsib tal hoopis jahisadamasse sõita. Samal ajal lennutab Roman isetehtud katapultistme abil Roberto oma autost välja. Lennuväljal korraldab Tolliamet Verone'i lennukile haarangu, kuid selgub, et tegu oli pettega. Jahisadamas avaldab Verone, et andis meelega Monicale valeinfot. Verone käsib Briani tappa ning võtab Monica oma jahile pantvangi. Enrique ei jõua Brianit tappa, kuna sündmuskohale jõuab Roman, ning Brian ja Roman peksavad Enrique läbi. Verone põgeneb jahiga, kuid Brianil õnnestub autoga tekile hüpata. Brian, Roman ja Monica peavad Verone'i kinni.

Kokkulepe võimudega peab, Markham puhastab Briani ja Romani karistusregistrid ning Roman annab raha võimudele üle. Brian ja Roman lepivad kokku, et jäävad Miamisse ning avavad Verone'ilt kõrvale pandud raha eest autotöökoja. 

## Osades

* Paul Walker – Brian O'Conner
* Tyrese Gibson – Roman Pearce
* Eva Mendes – agent Monica Fuentes
* Cole Hauser – Cater Verone
* Ludacris – Tej Parker
* James Remar – agent Markham
* Devon Aoki – Suki
* Thom Barry – agent Bilkins
* Edward Finlay – agent Dunn
* Mark Boone Junior – uurija Withworth
* Mo Gallini – Enrique
* Roberto Sanchez – Roberto
* MC Jin – Jimmy
* Amaury Nolasco – Julius
* Michael Ealy – Jack
* John Cenatiempo – Korpi
* Eric Etebari – Darden
* Neal H. Moritz – politseinik

## Viited